钦定古今图书集成/理学汇编/学行典/第090卷 > 王阳明集 > 《力行箴》王瓒
## 钦定古今图书集成/理学汇编/学行典/第090卷 > 王阳明集 > 《力行箴》王瓒

人能致知，于道无疑。既知弗由，知之奚为？故知必行
而行必力。天理蕲存，人欲蕲息。维皇上帝，赋此“性真。”
我弗克全，何以为人。操存涵养，无时或辍。省察克治，
无事或忽。一念之萌，务审其几。如行路然，先辨其岐。
去恶为善，表里并实。舍非从是，始终若一。语默起居，
惟与道俱。辞受进退，惟以义制。性之所动，不一其情。
有以约之，罔戾乎贞。身之所接，不一其伦，有以敦之，
罔违乎仁。事以时殊，处之常定。吉凶祸福，我安我命。
凡所当然，必刚以决，其不当然，必勇以绝。俛焉孳孳，
行吾所知。弗以物迁，弗以俗随。岂曰空言，贵在实履。
如御朽索，如奉盘水。整齐严肃，制外养中。力行惟敬，
乃成圣功。

《说苑反质篇》：子贡问子石：“‘子不学《诗》乎’？子石曰：‘吾暇
乎哉？父母求吾孝，兄弟求吾悌，朋友求吾信，吾暇乎
哉’？子贡曰：‘请投我师，以学于子’。”

公明宣学于曾子，三年不读书。曾子曰：“宣而居参之
门，三年不学，何也？”公明宣曰：“安敢不学？宣见夫子居
宫庭，亲在，叱咤之声，未尝至于犬马，宣说之学而未
能。宣见夫子之应宾客，恭俭而不懈惰，宣说之学而
未能。宣见夫子之居朝廷，严临下而不毁伤，宣说之学而未能。宣说此三者学而未能，宣安敢不学而居
夫子之门乎！”曾参避席谢之曰：“参不及宣其学而已。”
《宋史范纯仁传》：“纯仁字尧夫，同知谏院。神宗曰：‘卿善
论事，宜为朕条古今治乱可为鉴戒者’。乃作《尚书解》
以进曰：‘其言皆尧、舜、禹、汤、文、武之事也，治天下无以
易此，愿深究而力行之’。”加直集贤院、同修起居注。
《名臣言行录》：谢良佐见明道受学甚笃，明道一日谓
之曰：“尔辈在此相从，只是学某言语，故其学心口不
相应。”盍若行之请问焉，曰：“且坐。”明道每见人静坐，便
叹其善学。

《申鉴杂言》篇：“‘或问：圣人之所以为贵者，才乎’？曰：合而
用之，以才为贵；分而行之，以行为贵。”

《名臣言行录》：魏公云：“临事若虑得是札定脚做，更不
移，成败则任他，方可成务。”

《续读书录》：元城刘忠定力行“不妄语”三字，至于七年
而后成。力行之难如此，而亦不可不勉也。

《省心录》“知之非艰，行之为艰。诚能践履，虽非圣贤，其
亦圣贤之徒欤。